Mies hermostui ja pahoinpiteli kaksi pysäköinnin­tarkastajaa Turussa

Tunteet kuumenivat Turussa viime vuoden kesäkuussa.

Syynä oli se, että vuonna 1967 syntynyt mies oli saanut pysäköintivirhemaksun. Mies kävi tilanteesta kiivasta keskustelua kahden pysäköintitarkastajan kanssa.

Lopulta mies pahoinpiteli kummatkin tarkastajat. Mies löi niin sanotun heijarilyönnin, joka osui ensin miestarkastajan nenän varteen, josta lyönti kimpoutui naistarkastajan suupieleen.

Lyönnistä aiheutui kummallekin uhrille kipua ja särkyä. Mies kiisti itse käyttäneensä tilanteessa minkäänlaista väkivaltaa.

Varsinais-Suomen käräjäoikeus tuomitsi miehen pahoinpitelystä ja virkamiehen väkivaltaisesta vastustamisesta kuuden kuukauden ehdolliseen vankeusrangaistukseen. Mies joutuu maksamaan naistarkastajalle 500 euron ja miestarkastajalle 350 euron korvaukset kivusta ja särystä.

Oikeuden pari viikkoa sitten antama tuomio ei ole lainvoimainen, sillä tuomion saanut mies on ilmoittanut tyytymättömyyttä ratkaisuun.